LUF og Ásmundur Einar Daðason , félags - og barnamálaráðherra , hafa undirritað samstarfssamning um formlegt samstarf stjórnvalda við ungmenni í vinnu félagsmálaráðuneytisins sem lýtur að málefnum barna og ungmenna . Þar að auki er LUF falið að móta tillögur til ráðherra um aðferðir til að auka samráð stjórnvalda við ungt fólk til frambúðar . Una Hildardóttir , formaður LUF , segir stjórn LUF fagna þessum samstarfsvilja mjög : „ Við höfum lengi barist fyrir aukinni aðkomu ungs fólks að stefnumótun stjórnvalda með virku og raunverulegu samráði . Formlegt samstarf sem þetta er því mikil viðurkenning fyrir okkur . Við höfum alla umgjörð til staðar með fjölmörgum öflugum aðildarfélögum og liggur því beinast við að nýta þann mikla kraft sem býr í félaginu og félagsmönnum þess . Stjórn LUF hlakkar mikið til samstarfsins og höfum við væntingar til þess að það skili sér í miklum umbótum fyrir samfélagið í heild . “